En fotballkamp mellom sjuåringer fra Ottestad og Ham Kam på Hedmarken måtte avbrytes etter 20 minutter tirsdag etter at voksne brøt ut i høylytt krangel som fikk både barn og dommer til å gråte, skriver Hamar Arbeiderblad.

Lokalavisen har snakket med flere av foreldrene som var på stedet, som var opprørte over hvor aggressiv stemningen ble.

– Barn og den unge dommeren gråt

Flere foreldre til Ottestadspillere, reagerte kraftig på Ham Kam trenerens oppførsel da en Otterstad-gutt taklet en motspiller hardt.

– Han (Ham Kam-treneren, red anm.) fikk en mamma fra eget lag til å gå. Og han tok tak i en av våre spillere etter en takling. Det hele eskalerte og han dyttet en av våre voksne. Til slutt løp vår sønn til oss og ville hjem. Dommeren, som nok var 11–12 år, gråt også. Vi måtte trøste ham. Han følte at alt ble ubehagelig. Jeg har holdt på med mange idretter selv og er utdannet trener, og jeg har aldri opplevd noe lignende, sier moren til en av Ottestad-spillerne til Hamar Arbeiderblad.

Treneren slutter

Ham Kam-treneren på sin side at foreldrene misforsto situasjonen, men HamKams daglig leder, Anders Langset, sier at oppførselen til guttelagets trener har fått konsekvenser.

– Denne treneren er nå fritatt fra sin rolle som trener hos oss, sier Langset til TV 2.

Den aktuelle treneren har hatt trenerrolle i klubben i to år, og også i fjor ble en episode klaget inn til kretsen. Langset synes det er synd at dette skulle skje, og sier både Ottestad og Ham Kam skal jobbe aktivt for å unngå at slike episoder skjer igjen.

– Vårt ansvar å gi god fotballopplevelse

– På generelt grunnlag er det bra det blir fokus på dette. Vi må huske på vårt ansvar som foreldre og lagledere at barna får en god fotballopplevelse, sier han.

Ham Kam-ledelsen har snakket med flere som var tilstede under tirsdagens kamp, og fått et helhetlig bilde av situasjonen. Det var flere uheldige episoder som fikk det hele til å eskalere.

– Har aldri opplevd lignende

Ottestads lagleder Hans Bjørnstad ønsker ikke å kommentere saken i detalj overfor TV 2. Han sier han har gitt sin versjon av saken til Ham Kam, og sier de får følge opp fra deres side.

– Vi skal ha et foreldremøte i nærmeste framtid for å snakke om saken, og høre om foreldrene har noen ubesvarte spørsmål, eller ønsker om hvordan vi kan følge opp ungene, sier Bjørnstad til TV 2.

Han sier også at Ottestad IL Fotball aldri har vært i en lignende situasjon, men overfor lokalavisen tar han på seg sin del av ansvaret for at situasjonen eskalerte.

Tar oppgjør med usportslig oppførsel

– Det var uønsket og usportslig atferd fra Ham Kams trener, og uønsket adferd fra voksne hos Ottestad som en følge av dette, sier Bjørnstad.

Klubbene sendte onsdag ut en felles uttalelse der de sier at begge klubber ønsker å ta et oppgjør med uakseptabel usportslig oppførsel:

«Dette var dessverre en kamp hvor de voksnes oppførsel etter hvert kom i større fokus enn barnas fotballglede. Begge klubber ønsker å ta et oppgjør med denne uønskede atferden og den usportslige oppførselen – dette er ikke akseptabelt!

Klubbene har tiltro til hverandre og at nødvendige tiltak vil bli iverksatt fra begge sider.

HamKam og Ottestad Fotball har et tett og godt samarbeid og ønsker selvfølgelig at dette skal fortsette og ytterligere forsterkes i fremtiden.

Vi er enige om å ha et felles sosialt tiltak for barna som deltok på kampen. Begge klubber beklager hendelsen og håper flere kan ta lærdom. Fotball skal være gøy!» skriver de.

Utbredt problem

TV 2 har i flere artikler tatt opp problemet med foreldre og trenere som er så hissige på sidelinjen at barn, spesielt unge dommere, utsettes for det som må kunne kalles trakkassering.

Den 19 år gamle dommeren Alf Olav Rossland anslår at han i 30 prosent av kampene opplever uakseptabel adferd, og fotballdommer Per Ivar Staberg ser seg nødt til å minne foreldrene på at de er rollemodeller.